Kaoru Yachigusa

Kaoru Yachigusa (japaneg : 八千草 薫, Yachigusa Kaoru ;  prefedelezh Osaka, 6 a viz Genver 1931  – Tokyo, 24 a viz Here 2019) a oa un aktourez japanat.

Ne oa nemet daou vloaz pa varvas he zad. Dic'hastet e oa bet he zi gant bombezadeg an aerlu e 1945, ur sizhunvezh a-raok fin an Eil Brezel-bed, pa ne oa nemet 14 vloaz. 

Daoust dezhi bezañ bet abaf-tre, mennet e oa Yachigusa Kaoru da vezañ un aktourez ha seveniñ he huñvre a reas. Gant roll Otsu e 1951 e voe gwelet er sinema evit ar wech kentañ e-kichen Toshirō Mifune e trilogiezh Hiroshi Inagaki gouestlet da Viyamoto Musashi (La Légende de Musashi e 1954, Duel à Ichijoji e 1955 ha La Voie de la lumière e 1956) ha dibabet e voe ivez evit c'hoari tudenn Madame Butterfly, un azasadur italian ha japanat eus opera Giacomo Puccini sevenet gant Carmine Gallone.

Gwelet e voe war ar skrammoù en un toullad filmoù, stiradoù skinwel ha pezhioù-c'hoari ma c'hoarie tudennoù merc'hed yaouank, kuñv ha sentus koulz ha mammoù peurvat. An heuliad skinwel Kishibe no arubamu e 1977 a roas tro dezhi da gemmañ rummad gant perzh ur vaouez dimezet he doa un darempred gant ur paotr yaouankoc'h.

Prizioù he deus bet : medalenn ar Seizenn limestra e 1997 hag Urzh ar Sav-heol. Oberiant e oa c'hoazh d'he 80 vloaz. Tizhet e voe gant ur c'hrign-bev e 2019 ha mervel a reas d'he 88 vloaz en ospital Tokyo.

Liammoù diavaez
 IMDb

Rummad:Aktourezed japanat
Rummad:Ganedigezhioù 1931
Rummad:Marvioù 2019